CELEX: 32018D0918
Language: hu
Date: 2018-06-22 00:00:00
Title: A Tanács (EU) 2018/918 végrehajtási határozata (2018. június 22.) Németországnak és Lengyelországnak a közös hozzáadottértékadó-rendszerről szóló 2006/112/EK irányelv 5. cikkétől eltérő különös intézkedés bevezetésére történő felhatalmazásáról

28.6.2018   
            
            
               HU
            
            
               Az Európai Unió Hivatalos Lapja
            
            
               L 163/17
            
         A TANÁCS (EU) 2018/918 VÉGREHAJTÁSI HATÁROZATA
   (2018. június 22.)
   Németországnak és Lengyelországnak a közös hozzáadottértékadó-rendszerről szóló 2006/112/EK irányelv 5. cikkétől eltérő különös intézkedés bevezetésére történő felhatalmazásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Bizottság által 2018. január 9-én, illetve 2018. január 22-én iktatott leveleikben Németország és Lengyelország felhatalmazást kért a 2006/112/EK irányelv rendelkezéseitől eltérő különös intézkedést bevezetésére a Küstrin-Kietz és Kostrzyn nad Odrą közötti új híd megépítésével kapcsolatban.
            
         
               (2)
            
            
               A Bizottság 2018. március 5-én kelt leveleiben továbbította a többi tagállam részére Németország és Lengyelország kérelmét. A Bizottság 2018. március 6-án kelt leveleiben értesítette Németországot és Lengyelországot, hogy a kérelem elbírálásához szükséges valamennyi információ a birtokában van.
            
         
               (3)
            
            
               A Németország és Lengyelország között megkötendő megállapodással összhangban a Küstrin-Kietz és Kostrzyn nad Odrą közötti meglévő határhíd lebontásával és egy új híd felépítésével kapcsolatos munkák elvégzésének helyszínét a hozzáadottérték-adó (héa) szempontjából úgy kell tekinteni, hogy az Lengyelország területének részét képezi, amennyiben a termékértékesítések, szolgáltatásnyújtások, Közösségen belüli termékbeszerzések és termékimportok az említett munkák elvégzésére irányulnak.
            
         
               (4)
            
            
               Németország és Lengyelország azt az álláspontot képviselik, hogy a megállapodás adózási rendelkezései indokoltak, mivel egyszerűbbé teszik a héakötelezettségek teljesítésére irányuló eljárást. E rendelkezések nélkül az ügyleteket a végrehajtásuk helye szerinti terület alapján meg kellene különböztetni, ami adóügyi bonyodalmakat idézne elő a munkák elvégzéséért felelős szerződő vállalatok számára.
            
         
               (5)
            
            
               Figyelemmel arra, hogy a különös intézkedés egyszerűsíti a héa beszedését és a végső fogyasztói szinten beszedett tagállami adóbevétel teljes összegét csak elhanyagolható mértékben tudja befolyásolni, helyénvaló eltérni a 2006/112/EK irányelv rendelkezéseitől, valamint előírni, hogy a héa szempontjából úgy kell tekinteni, hogy a Küstrin-Kietz és Kostrzyn nad Odrą közötti meglévő határhíd lebontására, valamint egy új határhíd felépítésére irányuló valamennyi termékértékesítés, szolgáltatásnyújtás, Közösségen belüli termékbeszerzés és termékimport Lengyelország területén valósul meg, és ennélfogva a lengyel héa hatálya alá tartozik.
            
         
               (6)
            
            
               Az eltérés nincs hatással az Unió héából származó saját forrásaira,
            
         ELFOGADTA EZT A HATÁROZATOT:
   1. cikk
   A 2006/112/EK irányelv 5. cikkétől eltérve Németország és Lengyelország felhatalmazást kap arra, hogy a Küstrin-Kietz és Kostrzyn nad Odrą közötti határhíd építési helyszínének területét a héa szempontjából úgy tekintse, hogy az a meglévő határhíd lebontására, valamint egy új határhíd felépítésére irányuló termékértékesítések, szolgáltatásnyújtások, Közösségen belüli termékbeszerzések és termékimportok tekintetében Lengyelország területének részét képezi.
   2. cikk
   Ennek a határozatnak a Németországi Szövetségi Köztársaság és a Lengyel Köztársaság a címzettje.
   
      Kelt Luxembourgban, 2018. június 22-én.
      
         
            a Tanács részéről
         
         
            az elnök
         
         V. GORANOV
      
   
   
      (1)  HL L 347., 2006.12.11., 1. o.